arnastofnun/IGC-2024 huggingface dataset:
Höfuðpaur vísar á hina

Bragð er að, þegar höfundar hrunsins eru farnir að segja hver til annars. Nú segir höfuðpaurinn, Davíð Oddsson, að hrunið sé öllum hinum að kenna. Þeir hafi vitað það í febrúar. Hann kennir ríkisstjórn, fjármálaeftirliti, útrásarvíkingum og fjölmiðlum um. Ekki sjálfum sér. Var þó forsætisráðherra, þegar bankarnir voru einkavinavæddir og búinn til skortur á regluverki og eftirliti. Hefur þó verið Seðlabankastjóri síðan hann hætti í pólitík. Stýrði hruni Glitnis og olli álitshruni Íslands. Lýsti yfir, að vandinn yrði leystur með kennitölusvindli og æsti Bretland til aðgerða. Hann er sekastur.
Sinnulausir fjölmiðlar

Hitaforðinn í Kröfluvirkjun endist fáa áratugi. Þar er tekið meira heitt vatn en sem nemur nýju vatni til viðbótar. Sama gerist á Reykjanesskaga. Þar er ráðgert að taka 800 megavött af jarðvarma. Hann verður búinn eftir nokkra áratugi. Jarðvarmavinnsla á Íslandi hefur ekki verið sjálfbær og mun ekki verða það. Valdamenn stela orkunni frá börnum okkar og barnabörnum. Alveg eins og þeir stela verðmætum frá þeim í bankahrunið.

Ómar Ragnarsson benti borgarafundinum í gær á, að útrásaróðum fjölmiðlum sé sama um þetta. Þeir sinna þessu ekki frekar en þeir sinntu aðvörunum vegna bankahrunsins.
Sótt að Actavis

Bandaríska dómsmálaráðuneytið hefur óskað eftir varanlegu framleiðslu- og dreifingarbanni á Actavis. Lyfjarisi Björgólfs Thor Björgólfssonar er talinn hafa brotið reglur um framleiðslu lyfja. Fimm sinnum hafi þrjár verksmiðjur lyfjarisans í New Jersey verið skoðaðar og fimm sinnum fengið aðvörun. Fundið var að misjöfnu magni á virku efni í sumum töflum og að hroðvirkni í framleiðslu. Bannið snýr ekki bara að verksmiðjunum í New Jersey, heldur líka að Actavis almennt og að stjórnendum þess. Actavis telur sig hafa komið framleiðslu í lag. Fréttastofan Associated Press upplýsti þetta fyrir helgi.
Enginn vitrænn komi að

Verkaskiptingin er þessi: Bankaeigendur og bankastjórar frömdu sjálfan glæpinn. Ríkisstjórnir Sjálfstæðisflokksins undirbjuggu jarðveginn með óheftri nýfrjálshyggju. Eftirlitsstofnanir brugðust, Fjármálaeftirlitið og Seðlabankinn. Fjölmiðlarnir voru sjúkir af útrásarást. Samt vissu beztu sérfræðingar, hvað var að gerast og sögðu frá því. Lausn ríkisstjórnarinnar er þessi: Enginn skal víkja sæti, þetta er engum að kenna. Allt skal hér eftir vera eins og áður var, jafnvel pólitísk kvígildi í bankaráðum. Enginn vitrænn sérfræðingur skal koma að brunavörzlu, eingöngu brennuvargarnir.
Obama er hernaðarsinni

“Við munum drepa Bin Laden. Við munum kremja Alkaída.” Þetta sagði Barack Obama í sjónvarpskappræðum fyrir kosningarnar. Hann er enginn friðarsinni. Hann getur til dæmis hugsað sér að fara í stríð við Persa við ákveðnar aðstæður. Hann er bara praktískari en George W. Bush, veit betur hvað hann ræður við. Líklega mun hann herða leitina að Bin Laden í Afganistan, en hraða flóttanum frá Írak. Í hermálum verður Evrópa áfram í vandræðum með Bandaríkin. Betri samhljómur verður á öðrum sviðum, einkum í umhverfisvernd. Obama mun ekki beita kreppurökum til að falla frá umhverfismarkmiðum.
Fjúkið burt með Davíð

Fjúkið burt Geir og Ingibjörg. Ekki halda fleiri blaðamannafundi um ekkert eða um lygina. Þið eruð brennuvargar samfélagsins. Þið og ykkar lið hafið breytt alþjóðlegri kreppu í séríslenzkt hrun. Þið hafið gert þjóðina að hötuðum og fyrirlitnum aumingja. Þið gerðuð það með hroka ykkar. Þið vilduð ekki hlusta á neinn annan en ykkur sjálf. Ykkar tími er liðinn. Þið höfðuð tíma frá áramótum og fram í september, en notuðuð hann ekki. Þið voruð í prófi og fenguð núll komma núll. Þið hafið ekki heldur látið neinn fjúka og þurfið því að fjúka sjálf. Með Davíð auðvitað.
Yfirvofandi gengislækkun

Seðlabankagengið nægir ekki, þegar krónan fer á flot. Ef markaðurinn metur gengið þá of hátt, flæðir gjaldeyrir í fossaföllum úr Seðlabankanum. Allt verður þá unnið fyrir gýg. Mikilvægt er að opna fyrir krónuna á þann hátt, að líkur séu á, að gengið hækki. Að sumir vilji frekar kaupa krónur en selja. Lykillinn að velgengni er, að krónan fljóti upp, en ekki niður. Seðlabankinn skráir krónur of hátt núna, mun hærra en aðrir seðlabankar. Bendir til, að krónan séu ofmetin. Mér finnst líklegt, að hún nái jafnvægi, þegar dollar er metinn á 200 krónur. Þar á að byrja, ekki á Seðlabankagengi.
Guðni fiskaði ekki

Guðni Ágústsson fiskaði ekki sem skipstjóri Framsóknar. Skoðanakannanir hafa hver á fætur annarri sýnt flokkinn undir kjörfylgi. Erlendis hefur lengi tíðkazt, að formenn axli sín skinn, ef kannanir eru ekki góður. Og kannanir hafa verið óhagstæðar Framsókn, þótt í stjórnarandstöðu sé. Athyglisvert er, að þetta skuli gerast hér á landi, þar sem enginn vill bera ábyrgð á neinu. Brennuvörgum efnahagslífsins finnst í lagi að hanga fram að næstu kosningum. Siðferði þeirra er lakara en siðferði Guðna. Hann er maður að meiri.
Velferð skorin

Tíu prósent niðurskurður ríkisútgjalda þýðir meira en tíu prósent niðurskurð velferðar. Ríkisstjórnin hyggst ekki efna loforðið um að vernda velferð í kreppunni. Ofan á risavaxið atvinnuleysi, aukinn húsnæðiskostnað, lélegri lífeyri og hærra vöruverð. Niðurskurður í skólum, heilsu og tryggingum er atlaga að velferð fólks við verstu aðstæður. Rráðherrarnir tala tungum tveim eins og þeim þóknast. Annan daginn rekja þeir ýmsa velferð, sem þeir ætla að verja, hinn daginn boða þeir niðurskurð. Stafar af, að ríkisstjórnin ver of miklu fé í að vernda áhættusækið sparifé. Velferð víkur fyrir sérhagsmunum.
Ekki Framsókn að kenna

Framsóknarflokkurinn olli ekki hruninu, ekki frekar en Vinstri grænir eða Frjálslyndir. Hins vegar tók flokkurinn þátt í að búa til aðstæður kreppu. Í ríkisstjórn með Sjálfstæðisflokknum tók Framsókn trú á nýfrjálshyggju í peningamálum. Fyrir tilverknað Halldórs Ásgrímssonar, sem trúði blint á Davíð Oddsson. Og datt síðan blessunarlega úr pólitíkinni. Annars staðar liggur sök þess, að venjuleg kreppa vestræn varð að hruni á Íslandi: Óvenjulega hrokafull ríkisstjórn Sjálfstæðis og Samfylkingar trúði á Davíð og nýfrjálshyggju. Þótt mánuðum saman væri reynt að koma vitinu fyrir hana.
Erlent eignarhald er gott

Vont og gott er, að útlendingar eignist bankana. Vont, að ekki verður lengur hægt að hliðra málum að beiðni ríkisstjórnarinnar. Hún getur þá ekki lengur hvatt banka til að líta mildum augum á lélega skuldunauta. Hins vegar er líka gott, að útlendingar eignist bankana. Af nákvæmlega sömu ástæðu. Þá getur ríkisstjórnin ekki lengur hvatt banka til að líta mildum augum á lélega skuldunauta. Þá geta pólitísk gæludýr í biðröðum við dyr pólitískra bankaráðsmanna ekki lengur fengið afskrifaðar skuldir. Það er fínt mál. Ég held, að seinni túlkunin sé réttari. Erlent eignarhald er aðallega gott.
Krónan lækkar kaupið

Krónan gegnir lykilhlutverki í landsstjórninni. Hún er aðferð stjórnvalda við að lækka laun fólks án blóðsúthellinga. Hannes Hólmsteinn Gissurarson hefur útskýrt það í nýrri tímaritsgrein. Með krónunni getur ríkisstjórnin stýrt hruninu á þann veg, að allur þungi þess komi niður á alþýðunni. En hinir sleppi, sem betur mega sín. Evran mun taka þetta vald af íslenzkum glæpamönnum stjórnmálanna. Þegar hún er komin, geta þeir ekki lengur stýrt kreppum þjóðarinnar eftir meintum þörfum sínum hverju sinni.
Ríkisstjórnin spreðar fé

Ég skýt á, að eignir Landsbankans í Bretlandi nemi þrjúhundruð milljörðum af sexhundruð, sem ríkisstjórnin hefur ábyrgzt. Eftir standa þrjúhundruð milljarðar, fórnarkostnaður Íslands af láni Alþjóða gjaldeyrissjóðsins og ýmissa ríkja. Ríkið fórnaði áður þrjúhundruð milljörðum til að milda tjón eigenda peningamarkaðsbréfa. Einnig ellefu milljörðum til að bæta vonda stöðu sjóðs níu hjá Illuga Gunnarssyni þingmanni. Ríkið hefur þar á ofan fórnað hundruðum milljarða til að bæta stöðu bankanna. Vonandi reynir hún ekki líka að nota hundruð milljarða til að halda uppi of háu krónugengi.
Karlrembutrú magnast

Myrkrið læðist smám saman yfir heim Íslams. Í Pakistan eru kvenhatarar orðnir ráðherrar í ríkisstjórn Asif Zardari, ekkils Benazir Butto. Mir Hazar Kan Bijarani var formaður kengúrudómstóls, sem afhenti fimm stúlkubörn, 2-5 ára í skaðabætur fyrir morð. Hann er orðinn menntaráðherra. Israrulla Zehri mælir með, að unglingsstúlkur séu grafnar lifandi fyrir að neita giftingu. Hann er orðinn póstmálaráðherra. Í Sómalíu var þrettán ára stúlka dæmd til að vera grýtt í hel fyrir að láta þrjá karla raðnauðga sér. Trú Múhameðs spámanns er í auknum mæli að leiða miðaldamyrkur yfir ríki rétttrúaðra.
Georgía hóf stríðið

Fjölþjóðlegir eftirlitsmenn hafa komizt að raun um, að Georgía hóf stríðið í Suður-Ossetíu. Þótt Rússland sé ekki alveg saklaust í málinu. Georgía hóf tilefnislausar loftárásir á óbreytta borgara í höfuðborginni Tskinvali, áður en Rússland kom til skjalanna. Það var aðfaranótt 7. ágúst. Sama dag réðst her Georgíu inn í Suður-Ossetíu. Hernaður Rússland var svar við ofbeldinu. Mikeil Saakasvili, forseti Georgíu fór með rangt mál í upphafi stríðsins. Sú er niðurstaða hinna óháðu eftirlitsmanna. Saakasvili tefldi glannalega og tapaði. Vesturlönd komu honum ekki til hjálpar, töldu málstaðinn glataðan.
Hrokafulla Samfylkingin

Sjálfstæðisflokkurinn sáði til hrunsins með því að taka upp nýfrjálshyggju í bankamálum með aðstoð Framsóknar. Og með því að setja höfuð frjálshyggjunnar í sæti Seðlabankastjóra. Að þessu fráskildu er ábyrgð Samfylkingarinnar hin sama og Sjálfstæðisflokksins. Það var núverandi ríkisstjórn, sem breytti kreppu í hrun. Hún gerði það með því að taka hvorki mark á innlendum né erlendum aðvörunum. Sennilega af hreinu trúarofstæki. Að minnsta kosti frá í apríl keyrðu stjórnarflokkarnir saman í algerum hroka beint út í fenið.
Villuráfandi Samfylking

Ríkisstjórn Samfylkingarinnar á ekki að gæta hagsmuna sparifjáreigenda, heldur hagsmuna atvinnulausra. Hún á ekki að gæta hagsmuna sparifjáreigenda, heldur hagsmuna skuldara myntkörfulána. Hún á ekki að gæta hagsmuna sparifjáreigenda, heldur unga fólksins, sem er að reyna að koma undir sig fótunum. Hún á ekki að gæta hagsmuna sparifjáriegenda, heldur gamla fólksins á ellistyrk eða lífeyri. Ríkisstjórn Samfylkingarinnar veður skaflana í þágu hagsmuna eigenda sparifjár. Allt er það á kostnað atvinnulausra, aldraðra, myntkörfuskuldara, unga fólksins. Og einkum þó á kostnað skattgreiðenda.
Fjórmenningaklíkan

Í hálft ár hefur fjórmenningaklíkan vitað, að Ísland var að sigla í strand. Ráðamenn Norðurlandanna sögðu henni það. Forsætisráðherra Bretlands sagði henni það. Fjórmenningaklíkan vissi betur. Hún las trúarrit frjálshyggjunnar og sagði landið vera á fínni siglingu. Studd af Fjármálaeftirlitinu og Seðlabankanum. Fjórmenningaklíkuna skipa Geir Haarde, Ingibjörg Sólrún Gísladóttir, Björgvin Sigurðsson og Árni Mathiesen. Það er þeim og Davíð Oddssyni að kenna, að samdráttur á Vesturlöndum varð að hruni á Íslandi. Hroki klíkunnar hindraði hana í að hlusta á aðra, jafnvel ekki á útlendinga.
Sértrú hrynur í stóru og smáu

Nýfrjálshyggjan hrynur ekki bara í stórum sniðum, heldur líka í þeim smæstu. Heilsuverndarstöðin er einkafyrirtæki í ýmsum þáttum heilsu, rekið í gömlu Heilsuverndarstöðinni. Var gæludýr heilbrigðisráðherra og bæjarfulltrúa Sjálfstæðisflokksins. Meðal annars fékk stöðin úthlutað meðferðarúrræði fyrir fyllirafta. Þótt hún heimtaði hræra verð en SÁÁ og hefði enga reynslu af fylliröftum. Jórunn Frímannsdóttir varð illræmd af þessari einkavæðingu. Nú er Heilsuverndarstöðin gjaldþrota. Þannig eltir hrunið einkavinarekstur. Fyrir kúnnana hefði meðferðarúrræðið betur verið í opinberum rekstri.
Allt er eins og áður var

Allt er á þessum degi eins og það hefur alltaf verið á Íslandi. Forsætis er enn einu sinni búinn að halda sama blaðamannafundinn. Allir eru við völd, sem áður voru við völd, meira að segja seðlabankastjórinn. Allar skipanir í ný störf eru flokkspólitískar, ekki bara í bönkunum, heldur líka í embætti lögreglustjóra. Þetta er viðurstyggilegt ástand, sem hrunið megnar ekki að skerða. Valdamennirnir verja hagsmuni sinna manna. Sletta ellefu milljörðum í sjóð, þar sem þingmaður þeirra er við völd. Þetta lið er hvert sem annað. Og Samfylkingin er ekki hótinu skárri en Sjálfstæðið, samanber sendiherrann.
Fífl í fílabeinsturni

Geir Haarde var í gær spurður um hnekki á orðspori Íslands erlendis. “Hver segir það,” svaraði hann. Fjöldi áreiðanlegra manna segir það. Spurður um hrun peningamálastefnu Seðlabankans, svaraði hann: “Hver heldur því fram.” Flestir hagfræðingar eru sammála um það. Spurður um það, svaraði hann: “Við tökum ekki afstöðu til þess.” “Við” eru væntanlega hann og Ingibjörg Sólrún Gísladóttir, sem var við hlið hans. Hroki og heimska Geirs eru einstæð. Hann er búinn að keyra þjóðina til helvítis. Svarar svo eins og hann þekki ekki umræðu samfélagsins og umheimsins. Hrokagikkurinn er fífl í fílabeinsturni.
Hættur að trúa Mathiesen

Ég biðst afsökunar, trúði Árna Mathiesen. Trúði orðum fjármálaráðherra um daginn í Fréttablaðinu. Að embættismenn Evrópusambandsins hafi breytt ráðherrasamkomulagi um gerðardóm í lögfræðiálit. Tekið út úr forskriftinni óskir Íslands og sett aðrar inn í staðinn. Svo sem neyðarlögin íslenzku. Þetta var allt lygi. Undirritaða plagginu var ekkert breytt. Um það vitna sænskur embættismaður og franski sendiherrann. Svona er ég trúgjarn, þótt ég reyni alltaf að gæta mín. Ég reyni hér eftir að passa mig betur, trúa ekki Árna Mathiesen. Aldrei aftur.
Makalaust sjálfsálit

“Makalaust er, hversu oft fólk, sem veldur kreppum, heldur, að það sé rétta fólkið til að leiða þjóðir út úr þeim.” Þetta sagði kreppufræðingurinn Robert Z. Aliber, prófessor í Chicago á fundi í Háskóla Íslands í gær. Var að tala um Davíð Oddsson, Geir Haarde, Ingibjörgu Sólrúnu Gísladóttur og þeirra lið. Aliber sagði, að hrunið væri örfáum einstaklingum að kenna, ekki almenningi. Samt er almenningur látinn borga, ekki stýrimennirnir. Enginn hefur sagt af sér vegna hrunsins. Aliber óttast líka, að láni Alþjóða gjaldeyrissjóðsins verði sóað til einskis við að verja gengi krónunnar.
Við treystum ekki bankaleynd

Við treystum ekki yfirmönnum endurreistu bankanna. Við vitum ekki, hvers vegna þeir eru í þessum störfum. Við vitum bara, að val þeirra var leyndó. Þegar þeir fela sig bakvið bankaleynd, treystum við þeim ekki. Þegar þeir neita að hafa brotið samkeppnislög, treystum við þeim ekki. Við teljum, ófært, að nýir og gamlir yfirmenn banka geti falið sig að baki bankaleyndar og almennra yfirlýsinga. Við búum í limbó þessa dagana. Að þjóðinni allri er sótt með ábyrgðir vegna vitlausra ákvarðana. Við slíkar aðstæður er eðlilegt að óháður aðili þefi af verkum yfirmanna, sem enginn treystir nema Geir.
Yfirstéttinni er ekki treyst

Á blaðamannafundinum í dag bað Geir Haarde fólk um að taka ekki sparifé úr bönkunum þremur. Undanfarið hefur verið straumur peninga úr nýja Glitni, Landsbankanum og Kaupþingi. Af því að fólk treystir ekki. Það treystir ekki stjórnendum bankanna, treystir ekki regluverkinu og treystir ekki stjórn landsins. Geir hefur marglofað, að sparifé þessa fólks verði ekki stolið. Samt hafa peningarnir gufað út. Auðvitað stafar það af, að loforð Geirs vekja ekki traust. Ekki frekar en önnur ummæli hans á blaðamannafundum síðustu vikna. Við búum í landi, þar sem yfirstéttinni er ekki treyst.
Geir og Ingibjörg með dapran fund

Lélegur blaðamannafundur Geirs Haarde og Ingibjargar Sólrúnar Gísladóttur vakti ekki mitt traust. Geir Haarde hefur enn ekki hugmynd um, að hann og stjórn hans hafi gert neitt af sér. Slíkum manni treystum við ekki. Um þau bæði gildir, að þau hafa ekki hugmynd um upphæð IceSave tjónsins. Enn er vitnað í Björgólf Guðmundsson sem heimildamanns um það! Er dæmi um, að þau ráfa í villu og þoku. Enginn hefur verið rekinn vegna ömurlegrar frammistöðu íslenzkra stjórnvalda og embættismanna. Enn hefur ekkert komið fram um, hverning atvinnulífið eigi að ganga. Enn stefnir þjóðfélagið í gjaldþrot.
Heimild trúgjarnra ráðherra

Ráðherrarnir Ingibjörg Sólrún Gísladóttir og Björgvin Sigurðsson telja bæði, að eignir Landsbankans í Bretlandi nægi fyrir IceSave. Hvað hafa þau fyrir sér í því? Jú, Björgólfur Björgólfsson sagði það í Kastljósi. Þau virðast enn hafa stólpatrú á sjónhverfingakarlinum. Ef Björgólfur segir eignir vera nægar, þá eru þær bara nægar. Hvað sem nýr veruleiki segir. Þessi er öll rannsóknavinna ráðherranna tveggja í mesta hneykslismáli lýðveldisins. Á þessum grunni ætla þau að veðsetja börn okkar og barnabörn. Mér værri rórra, ef einhverjir aðrir og minna trúgjarnir væru ráðherrar um þessar mundir.
Ábyrgðarmenn í myrkrinu

Að því marki sem IceSave fé hefur runnið til innantómra útrásarfyrirtækja er það glatað fé. Að því marki sem það hefur runnið til kaupa á marklausum pappírum er það glatað fé. Annað IceSave fé fæst til baka að nokkru og sumt að fullu. Að því marki er á löngum tíma hægt að ná fé upp í greiðslur til innistæðueigenda. En þeir vilja fá sitt fé strax. Afleiðingin af að taka skammtímalán og veita langtímalán. Bretland veitir Íslandi lán til að brúa bilið. Síðan verður reynt að koma eignum IceSave í verð. Ábyrgðarþjóðin sjálf fær að venju alls ekkert að vita um raunverulega eignastöðu IceSave.
Sorry Stína

Björgólfur Guðmundsson sagðist taka ábyrgð á hruni Landsbankans og IceSave reikninganna. Hann gat hins vegar ekki upplýst, hver sú ábyrgð væri. Þýðir á íslenzku, að hann tekur enga ábyrgð. Björgólfur kenndi eftirlitsstofnunum um tjónið, Seðlabankanum og Fjármálaeftirlitinu. Kenndi líka ríkisstjórninni um tjónið. Hún hefði tekið snarvitlaust á ferli hrunsins, allt frá yfirtöku Glitnis. Hann taldi, að allir þessir aðilar bæru sinn hluta ábyrgðarinnar. Það er vafalaust allt rétt hjá honum. En breytir því ekki, að þunnar eru traktéringarnar, þegar langdýrasti útrásargreifinn segir bara: Sorry Stína.
Einn axlar ábyrgð

“Ég axla mína ábyrgð”, er slagorð útrásarmanna eftir hrunið. Hvernig axla þeir sína ábyrgð? Með því að axla enga ábyrgð. Svona geta slagorð verið innantóm. Gunnar Páll Pálsson gengur þó lengra. Hitafundur í VR í gær ákvað, að trúnaðarmannaráð hittist innan tveggja vikna og hafi stjórnarkosningu í janúar. Í kosningunni ræðst framtíð Gunnars, formanns VR og stjórnarmanns í Kaupþingi. Sú stjórn afskrifaði tuga milljarða króna skuld bankagreifanna. Gunnar er dæmi um afvegaleiddan verkalýðsleiðtoga, er blindaðist af umgengni við auðmenn. Gætti ekki hagsmuna lífeyrissjóðs síns, olli milljarðatjóni.
Geir margfaldar skuldabyrðina

Geir Haarde hefur enn einu sinni lofað að vernda bankareikninga í Glitni, Landsbankanum og Kaupþingi. Því má hann ekki lofa, því að hann ræður þessu ekki. Tuttugu og sjö ríki Evrópu ráða þessu. Aðgangur Íslands að fjármagni er háður samningum við erlend ríki um verndun reikninga í þessum bönkum erlendis. Ríkisstjórnin neyðist til að fórna hagsmunum sparifjáreigenda til að jafna hlut þeirra og erlendra eigenda. Ef Geir verndar hagsmuni íslenzkra eigenda, fórnar hann hagsmunum þjóðarinnar með því að setja hana á hausinn. Loforð Geirs snýst um að margfalda skuldabyrði þjóðarinnar. Fráleitt loforð.
Samfylkingin ber ábyrgð

Ingibjörg Sólrún Gísladóttir gat ekki stillt sig um að herma eftir forverum sínum í utanríkisráðuneytinu. Gerði vinkonu sína að sendiherra. Benti okkur þannig á, að ekkert hefur breytzt. Davíð er líka enn seðlabankastjóri í boði Samfylkingarinnar. Þegar fulltrúi flokksins vék úr bankaráðinu, var kvígildi flokksins skipað í staðinn. Þar með blés Samfylkingin beinlínis á andófið gegn Davíð og treysti varnarmúr hans. Þótt skoðanakönnun hafa kvakað blítt til flokksins um daginn, stefnir valdastaðan flokknum í óefni. Í kosningunum verður Samfylkingunni refsað fyrir að bera ábyrgð á framhaldi hins gamla.
Vogur og d’Angleterre

Þorvaldur Gylfason segir þetta í Fréttablaðinu í dag: “Sá sem neitar að leggjast inn á Vog, fær ekki leyfi fjölskyldunnar til að leigja sér herbergi á Hotel dAngleterre.” Hann segir, að fyrir mörgum mánuðum hafi Norðurlond bent Geir Haarde á að leita til Alþjóða gjaldeyrissjóðsins. Ennfremur hafi Gordon Brown þegar í apríl ráðlagt Geir að leita til sjóðsins. Oflæti Geirs hafi hindrað hann í að þiggja þessi góðu ráð. Í oflætinu var hann studdur af Davíð Oddssyni og frjálshyggjugaurunum, sem sögðu siglinguna vera fína. Svo þegar allt hrundi, átti Geir enga vini, hvorki í Bandaríkjunum né í Evrópu.
Allir eru andvígir okkur

Öll 27 ríki Evrópusambandsins eru sammála um, að Ísland fái að sinni ekki lán hjá Alþjóða gjaldeyrissjóðnum. Fyrst verði að semja um IceSave ábyrgðir. Gallinn við þetta er, að Bretland og Holland nota þessa afstöðu til að kúga fé af Íslandi. Ríkin tvö geta haldið að sér höndum og gert rosakröfur án þess að við fáum rönd við reist. Með því að tefja málið, láta ríkin tvö Ísland falla á tíma. Slíkt hefur alltaf heitið fjárkúgun og mun heita það áfram. Ríki Evrópusambandsins og einkum þó embættismenn þess fallast ekki á fjárkúgunareðli málsins. Þess vegna eigum við ekki að semja um stóra lánið.
Forsetinn skandalíseraði

Ólafur Ragnar Grímsson forseti vék sér ófimlega undan spurningum Kastljóss um glannalegt tal á sendiherrafundi. Hann fór oftast að tala um annað og þá einkum um fundi sína með fólki að undanförnu. Hann svaraði eins og pólitíkus og ekkert liprar en hver annar pólitíkus. Erlendis er hafnað undanbrögðum hans. Samkvæmt fréttum er skýrsla norska sendiherrans tekin góð og gild. Það er að segja: Forseti Íslands skandalíseraði. Efnislega mátti hann skamma ríkisstjórnir Bretlands, Danmerkur og Svíþjóðar. En hótanir hans um að bjóða Rússlandi hernaðaraðstöðu hér á landi voru óvarkárar og tilefnislausar.
Gerðardómur – ekki lögfræðiálit

Skriffinnar Evrópusambandsins breyttu gerðardómi evrópskra utanríkisráðherra vegna IceSave í marklaust lögfræðiálit. Breyttu líka spurningunum, sem lögfræðiálitið átti að svara, Íslandi í óhag. Tóku út spurningar, sem Ísland vildi fá svarað. Leyfðu ekki einu sinni málflutning. Ísland sætti sig við samkomulag utanríkisráðherranna um gerðardóm. En hafnaði misþyrmingu embættismanna á samkomulaginu. Ísland þarf að fá gerðardóm út af IceSave, ekki eitt lögfræðiálitið enn. Þannig skaðaði aðkoma Evrópusambandsins hagsmuni Íslands, gegn vilja evrópskra utanríkisráðherra. Setti lán í hnút.
Ris og hnig atvinnuleysis

Hrunið og atvinnuleysið í byggingariðnaði verður ekki algert. Í fyrsta lagi eru Pólverjar að flýja land. Í öðru lagi munu nokkur þúsund íslenzkra iðnaðarmanna flýja til Norðurlanda. Þar verður þeim vel tekið. Það er ekki að öllu leyti gott mál, en er óhjákvæmilegt og minnkar atvinnuleysið. Eftir mun standa tæplega helmingur mannauðs í byggingaiðnaði. Sá helmingur mun fá vinnu, þegar kemur fram á næsta vor. Flestar atvinnugreinar aðrar munu jafna sig. Ekki þó fjölmiðlarnir, sem eru orðnir gagnslausir þrælar auðs og valda. Og allra sízt Armani-klæddir bankasnillingar. Þeir fá hvergi vinnu.
Vinstri græn spilling

Látið ekki blekkjast af vinstri grænum. Þeir eiga sinn þátt í spillingunni. Þeir skipuðu þrjú gæludýr sín í bankaráð nýju bankanna. Þeir skipuðu engan þann, sem hefur talað viturlega um bankamál síðasta mánuð, síðasta ár. Þeir drógu bara upp sæta og hlýðna flokksmenn. Gleymið því ekki, að þeir hafa árum saman talað gegn Evrópusambandi og evru. Hvort tveggja hefði hindrað hrunið, sem nú blasir við. Vinstri grænir eru samábyrgir í hruninu og þeir eru samábyrgir í flokkspólitískri raðnauðgun á bankaráðum nýju bankanna.
Samfylkingin og bannorðið

Niðurstaða er komin. Horn Miklubrautar og Kringlumýrarbrautar verður mislægt eins og önnur mikilvæg götuhorn. Það verður á tveimur hæðum. Miklubraut á neðri hæð og Kringlumýrarbraut á efri hæð. Um þetta er sátt í borgarstjórn. Skemmtilegt er að fylgjast með útskýringum borgarfulltrúa Samfylkingarinnar. Þeir segja, að núverandi horn haldi sér. Þeir segja það, af því að orðin “mislæg gatnamót” eru bannorð hjá þeim. Aðalatriðið er þó, að fallið er frá kenningu Samfylkingarinnar um óbreytt gatnamót. Það er mjög fínt, að menn skipti um skoðun. Fyrirgefa má þeim fyrir að vilja samt ekki nota bannorð.
Bjargaði sér – ekki þjóðinni

Baldur Guðlaugsson ráðuneytisstjóri, Björgvin Sigurðsson viðskiptaráðherra og Alistair Darling, fjármálaráðherra Bretlands, funduðu í byrjun september um IceSave. Í byrjun september, fjórum vikum fyrir hrunið. Niðurstaða fundarins var, að Baldur Guðlaugsson seldi hlutabréf sín í Landsbankanum, eiganda IceSave. Niðurstaðan var ekki, að ráðherrann og ráðuneytisstjórinn gerðu eitthvað til að hindra hrunið. Heldur sú, að ráðuneytisstjórinn bjargaði sjálfum sér undan því. Ráðherrar, fjármálaeftirlitsstjórar, seðlabankastjórar, ráðuneytisstjórar, allt eru þetta sömu grínistarnir.